DA Den Europæiske Unions Tidende CE 78/9

(2004/C 78 E/0009)

SKRIFTLIG FORESPØRGSEL E-3652/02

af Hanja Maij-Weggen (PPE-DE) til Kommissionen

(18. december 2002)

Om: Ny retssag om massakren i El Kosheh

Er Kommissionen klar over, at den endelige høring af den nye retssag vedrørende massakren i El Kosheh, som fandt sted i januar 2000, er berammet til januar 2003? Hvilke initiativer har Kommissionen taget siden denne voldsepisode over for de ægyptiske myndigheder med henblik på at fremme større religiøs tolerance og fred i samfundet?

Vil Kommissionen bede de ægyptiske myndigheder om at sørge for, at alle disponible beviser efterprøves omhyggeligt, og at der afgives en retfærdig kendelse?

Samlet svar

afgivet på Kommissionens vegne af Christopher Patten

på skriftlige forespørgsler E-3644/02, E-3645/02 og E-3652/02

(17. januar 2003)

Kommissionen har nøje fulgt udviklingen i den overvejende kristne landsby El Khosheh siden august 1998, hvor der var udbredte påstande om politibrutalitet under afhøringerne af vidner og mistænkte efter mordet på to koptiske kristne. Kommissionen er også bekendt med striden i forbindelse med den efterfølgende arrestation i september 1998 af William Shaiboub Arsal, der er fætter til et af ofrene. Efter hans fængsling i juni 2000 appellerede hans advokater straks dommen, men advarede om, at det kunne vare flere år, før appellen blev behandlet. Kommissionen er bekymret over det lange tidsrum mellem hans arrest og den oprindelige retssag og mellem retssagen og appelhøringen (for hvilken der endnu ikke er fastsat en dato). Selv om sådanne forsinkelser er almindelige, vil Kommissionen overveje at tage dem op over for de egyptiske myndigheder, hvis de fortsætter.

Kommissionen har også overvåget opfølgningen af voldshandlingerne i begyndelsen af januar 2000, hvor 21 koptiske kristne blev dræbt. In sin erklæring til Parlamentet (den uopsættelige debat 20. januar 2000) anførte Kommissionen, at den var opmuntret af de foranstaltninger, som indledningsvis var truffet af de egyptiske myndigheder for at genskabe roen i området og bringe de ansvarlige for en domstol. Kommissionen bemærkede sig imidlertid også den udbredte bekymring over resultatet af den efterfølgende retssag, der førte til frikendelse af næsten alle de anklagede og meget milde straffe til de resterende fire. Kommissionen var derfor opmuntret af appelrettens beslutning om at beordre en ny rettergang efter anmodning fra anklagemyndigheden. Denne fornyede rettergang er i øjeblikket i gang og følges nøje af Kommissionens delegation og medlemsstaternes ambassader i Cairo.

Kommissionen er bekendt med, at Adly Shakir blev dødsdømt for mord på fire familiemedlemmer, og at kassationsretten annullerede dommen. Ved den fornyede rettergang i marts 2001 blev han dømt til livsvarigt fængsel med hårdt arbejde.

Kommissionen kan ikke kommentere sagen om Adly Shakir, men det kan bemærkes, at de retlige proceduremuligheder med hensyn til William Shaiboub Arsal på ingen måde er udtømte til trods for de forsinkelser, der nævnes i skriftlig forespørgsel E-3644/02. For så vidt angår spørgsmålet om, hvorvidt retsagerne mod Wiliam Shaiboub Arsal og Adly Shakir er blevet behandlet i overensstemmelse med artikel 2 i associeringsaftalen, skal det bemærkes, at associeringsaftalen er blevet undertegnet, men endnu ikke er trådt i kraft. Associeringsaftalen vil, når den er blevet ratificeret af alle parter, udgøre et vigtigt nyt forum, hvor vigtige politiske spørgsmål og principper, herunder menneskerettighederne, vil blive drøftet konstruktivt og detaljeret.

Parlamentet kan være forsikret om, at Kommissionen vil fortsætte med at rejse individuelle menneske-rettighedssager over for de egyptiske myndigheder, når dette er relevant.